આવા પ્રતિપક્ષના મતનું ખંડન કરી અને ભગવાનની સ્તુતિ કરતાં ગંધર્વરાજ કછે છે કે હે વરદ, આપનું જે ઐશ્વર્ય છે એ સત્વ, રજસ અને તમસ એ ત્રણ ગુણોથી ત્રણ સ્વરૂપમાં વહેંચાયેલું છે. જેમ કે રજોગુણનો આશ્રય લઈને સૃષ્ટિ સર્જન કરતું બ્રહ્માજીનું સ્વરૂપ, સત્વગુણનો આશ્રય લઈને સૃષ્ટિનું પાલન કરતું વિષ્ણુનું સ્વરૂપ અને તમોગુણનો આશ્રય લઈને સૃષ્ટિનો સંહાર કરતું રૂદ્રનું રૂપ… જગતમાં સર્જન, સ્થિતિ અને વિનાશ સતત ચાલ્યા જ કરે છે… જગતના ઉદય, રક્ષણ અને પ્રલયરૂપી ક્રિયાઓ દ્વારા ભગવાનનું ઐશ્વર્ય વ્યક્ત થઈ રહ્યું છે. વળી જગતમાં ચાલતી સર્વ ઘટનાઓ નિયમ મુજબ વ્યવસ્થિત રીતે બન્યા કરે છે. કુદરતના નિયમોનું ઉલ્લંઘન કોઈ કરી શક્તું નથી. ગંગાજી ચિરકાળથી હિમાલયમાંથી નીકળી સમુદ્ર તરફ વહી રહ્યા છે તેમને ક્યારેય પોતાનો પ્રવાહ પાછો વાળી હિમાલય તરફ જવાનું મન થતું નથી. ભગવાન સૂર્યનારાયણ દરરોજ સવારે ઉદય પામે છે અને દરરોજ સાંજે અસ્ત પામે છે, એ ક્યારેય કેઝ્યુઅલ લીવ – રજા પર જતા નથી. સૂર્ય અને ચંદ્રના ગોળાઓ સતત નિયત રીતે ભ્રમણ કર્યા કરે છે, તે પડી જતા નથી, પરસ્પર અથડાઈ જતા નથી. તેને કોઈ દિવસ થાક ખાવાનું મન થતું નથી આમ આ બધામાંથી કોઈ પણ નિયમનું અતિક્રમણ કે ઉલ્લંઘન ક્યારેય કરતા જણાતા નથી.